Document ID: 31988D0286

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 27ης Απριλίου 1988
σχετικά με τις αιτήσεις πληρωμών και με την καταβολή προκαταβολών για τις ενισχύσεις που χορηγούνται στο πλαίσιο του κανονισμού (ΕΟΚ) αριθ. 1400/86
(Το κείμενο στη γαλλική γλώσσα είναι το μόνο αυθεντικό)
(88/286/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1400/86 του Συμβουλίου της 6ης Μαΐου 1986 που θεσπίζει μια κοινή δράση που αποσκοπεί στην προώθηση της γεωργίας με τη βελτίωση της κτηνοτροφίας βοοειδών κρεατοπαραγωγικών φυλών σε ορισμένες μειονεκτικές περιοχές της Γαλλίας (1), και ιδίως το άρθρο 8 παράγραφος 4,
Εκτιμώντας:
ότι οι απαιτήσεις πληρωμής και οι αιτήσεις καταβολής προκαταβολών που πρέπει να υποβάλει η Γαλλία στο Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Προσανατολισμού, πρέπει να περιλαμβάνουν ορισμένα στοιχεία προκειμένου να επιτραπεί η εξέταση της συμφωνίας των δαπανών με τις διατάξεις του κανονισμού (ΕΟΚ) αριθ. 1400/86 και του προγράμματος που υπέβαλε η Γαλλία, το οποίο ενέκρινε η Επιτροπή σύμφωνα με το άρθρο 3 παράγραφος 3 του εν λόγω κανονισμού·
ότι, για να επιτραπεί ένας αποτελεσματικός έλεγχος, η Γαλλία θα πρέπει να θέτει στη διάθεση της Επιτροπής τα δικαιολογητικά κατά τη διάρκεια μιας περιόδου τριών ετών μετά την καταβολή της τελευταίας πληρωμής·
ότι είναι απαραίτητο, για την πραγματοποίηση της καταβολής των προκαταβολών, η οποία προβλέπεται στο άρθρο 8 παράγραφος 3 του κανονισμού (ΕΟΚ) αριθ. 1400/86, να διευκρινιστούν οι τρόποι και οι διαδικασίες για το σκοπό αυτό·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Οι αιτήσεις πληρωμής που αναφέρονται στο άρθρο 8 παράγραφος 1 του κανονισμού (ΕΟΚ) αριθ. 1400/86 πρέπει να είναι σύμφωνες με τους πίνακες που περιλαμβάνονται στα παραρτήματα Ι έως ΙΙΙ.
2. Η Γαλλία ανακοινώνει στην Επιτροπή με την πρώτη αίτηση πληρωμής, τα κείμενα των εθνικών διατάξεων εφαρμογής και ελέγχου και τις διοικητικές οδηγίες, καθώς και τα έντυπα και όλα τα άλλα έγγραφα που έχουν σχέση με τη διοικητική εφαρμογή της δράσης.
Άρθρο 2
Η Γαλλία θέτει στη διάθεση της Επιτροπής, για περίοδο τριών ετών μετά την καταβολή της τελευταίας πληρωμής, το σύνολο των δικαιολογητικών ή το επικυρωμένο αντίγραφο το οποίο έχει στην κατοχή της με βάση τα οποία αποφασίστηκαν οι ενισχύσεις που προβλέπει ο κανονισμός (ΕΟΚ) αριθ. 1400/86, και συντάχθηκαν οι αιτήσεις πληρωμής και προκαταβολών.
Άρθρο 3
Οι αιτήσεις χορήγησης προκαταβολών που αναφέρονται στο άρθρο 8 παράγραφος 3 του κανονισμού (ΕΟΚ) αριθ. 1400/86 πρέπει να είναι σύμφωνες με τους πίνακες που περιλαμβάνονται στα παραρτήματα IV και V.1 έως V.6.
Άρθρο 4
1. Οι προκαταβολές του Ευρωπαϊκού Γεωργικού Ταμείου Προσανατολισμού και Εγγυήσεων, τμήμα Προσανατολισμού, μπορούν να είναι ισοδύναμες κατ' ανώτατο όριο προς το 80 % του ποσού της κοινοτικής συμμετοχής στη χρηματοδότηση των δαπανών που προβλέπονται κατά το έτος αναφοράς.
2. Οι προκαταβολές που δεν θα απορροφηθούν κατά τη διάρκεια του έτους για το οποίο καταβλήθηκαν θα αφαιρεθούν από την προκαταβολή που πρέπει να καταβληθεί για το επόμενο έτος.
3. Δεν μπορούν να καταβληθούν προκαταβολές για το επόμενο έτος πριν να έχει διαβιβασθεί στην Επιτροπή η παρακάτω αναφερόμενη τεκμηρίωση:
- είτε έκθεση που συντάσσεται σύμφωνα με τον πίνακα να περιλαμβάνεται στο παράρτημα VI, που αφορά την εξέλιξη των ενεργειών κατά το προηγούμενο έτος για το οποίο καταβλήθηκαν προκαταβολές,
- είτε η αίτηση οριστικής πληρωμής που συντάσσεται σύμφωνα με το άρθρο 1 παράγραφος 1.
Άρθρο 5
Η παρούσα απόφαση απευθύνεται στη Γαλλία.
Βρυξέλλες, 27 Απριλίου 1988.

Labels: 2
18
4
6